Dejan Lovren

Dejan Lovren (s. 5. heinäkuuta 1989 Zenica, Jugoslavia) on kroatialainen jalkapalloilija. Hän edustaa Kreikan Superliigassa pelaavaa PAOKia ja on pelipaikaltaan puolustaja. Hän on aiemmin pelannut kotimaansa lisäksi viisi vuotta Ranskassa ja seitsemän vuotta Englannissa. Hän pelasi Kroatian maajoukkueessa vuosina 2009–2022.

 Seurajoukkueura 
Lovren edusti kroatialaista Dinamo Zagrebia vuosina 2005−2010. Kausilla 2006−2008 hän oli tosin lainalla Inter Zaprešićissa. Hän voitti Dinamossa Kroatian-mestaruuden 2009 ja 2010 sekä Kroatian cupin 2009. Hän pelasi seurassa myös Mestarien liigan karsintoja ja Eurooppa-liigaa. Hän siirtyi tammikuussa 2010 ranskalaisseura Lyoniin 4½-vuotisella sopimuksella. Hänestä maksettiin 9,5 miljoonan euron siirtokorvaus. Hän teki ensiesiintymisensä joukkueessa 24. tammikuuta 2010 Ranskan cupin ottelussa Monacoa vastaan. Ensimmäisen pelinsä maan pääsarjassa hän pelasi 31. tammikuuta 2010 Paris Saint-Germainia vastaan. Seuraavalla kaudella hän debytoi Mestarien liigassa.

Lovren pelasi Ranskassa neljä kautta ja oli voittamassa vuonna 2012 Ranskan cupia. Kesäkuussa 2013 hän siirtyi Englannin Valioliigassa pelaavaan Southamptoniin, joka maksoi Lyonille 8,5 miljoonan punnan siirtokorvauksen. Lovren teki Southamptonin kanssa nelivuotisen sopimuksen. Hän siirtyi kuitenkin jo seuraavana kesänä Valioliigan Liverpooliin runsaan 25 miljoonan euron siirtosummalla.

Lovren pelasi Liverpoolissa 24−29 valioliigaottelua kausilla 2014−2018. Seuraavalla kaudella ottelumäärä putosi kolmeentoista. Hän pelasi tappiollisissa Eurooppa-liigan loppuottelussa 2016 ja Mestarien liigan loppuottelussa 2018. Kaudella 2018−2019 hän pelasi vain kolmessa Mestarien liigan ottelussa ja oli vaihtopenkillä myös voitokkaassa loppuottelussa Tottenhamia vastaan. Hän pelasi kymmenen valioliigaottelua Liverpoolin mestaruuteen päättyneellä kaudella 2019–2020.

Lovren siirtyi Venäjän jalkapalloliigan Zenitiin 12 miljoonalla eurolla kesällä 2020. Hän voitti kaudella 2020–2021 Venäjän-mestaruuden ja teki Venäjän Valioliigan 21 ottelussaan kaksi maalia. Seuraavalla kaudella hän voitti jälleen mestaruuden mutta pelasi vain 14 liigaottelua, koska hän oli kauden jälkipuoliskon sivussa peleistä nilkkavamman vuoksi. Syyskaudella 2022 hän pelasi 15 liigaottelua ja teki yhden maalin.

Tammikuussa 2023 Lovren palasi Lyoniin 2,5-vuotisella sopimuksella. Lovren pelasi Lyonissa kevätkaudella 2023 17 Ligue 1:n ottelua ja teki maalin 7. toukokuuta 2023 pelatussa ottelussa Montpellieriä vastaan, jonka Lyon voitti lukemin 5–4. Kaudella 2023–2024 hän pelasi 10 sarjaottelua.

Syyskuussa 2024 Lovren siirtyi kaksivuotisella sopimuksella kreikkalaisseura PAOKiin.

 Maajoukkueura 
Lovren pelasi Kroatian 17−21-vuotiaiden maajoukkueissa vuosina 2004−2010. Hän oli mukana Kroatian maajoukkueessa ensimmäisen kerran 12. elokuuta 2009 ottelussa Valko-Venäjää vastaan, muttei päässyt pelaamaan. Ensimmäisen maaottelunsa hän pelasi Qataria vastaan saman vuoden lokakuussa. Ensimmäisen arvokilpailujen karsintaottelunsa hän pelasi muutamaa päivää myöhemmin MM-karsintaottelussa Kazakstania vastaan. Ensimmäisen maaottelumaalinsa hän teki EM-karsintaottelussa Maltaa vastaan syyskuussa 2011. Tämän jälkeen hän on tehnyt maalin maaliskuussa 2013 MM-karsintaottelussa Walesia, syyskuussa 2019 EM-karsintaottelussa Slovakiaa, syyskuussa 2020 Kansojen liigan ottelussa Ranskaa ja syyskuussa 2022 Kansojen liigan ottelussa Itävaltaa vastaan.

Lovren joutui jäämään nilkkavamman takia pois EM-kilpailuista 2012. Hän pelasi Kroatian kaikki kolme ottelua MM-kilpailuissa 2014. Hän ei ollut Kroatian joukkueessa EM-kilpailuista 2016. Hän pelasi Kroatian jokaisessa ottelussa maan saavuttaessa hopeaa MM-kilpailuissa 2018. Hän pelasi täydet minuutit myös loppuottelussa Ranskaa vastaan. Kesällä 2021 pelatuissa EM-kilpailuissa Lovren pelasi täydet minuutit Kroatian toisessa ja kolmannessa alkulohko-ottelussa mutta sai molemmissa varoituksen ja niiden seurauksena pelikiellon neljännesvälieräotteluun, jonka Kroatia hävisi. MM-kilpailuissa 2022 Kroatia saavutti pronssia ja Lovren pelasi täydet minuutit joukkueensa kuudessa ensimmäisessä ottelussa mutta ei päässyt pronssiottelussa kentälle.

Helmikuussa 2023 Lovren ilmoitti lopettavansa maajoukkueuransa.

 Yksityiselämä 
29. kesäkuuta 2012 Lovren meni naimisiin Anita Sekulićin kanssa. Heidän tyttärensä syntyi kaksi kuukautta myöhemmin.

 Lähteet 

 Aiheesta muualla 

 Lovrenin tilastot Football Database -sivustolla 

Luokka:Kroatialaiset jalkapalloilijat
Luokka:Vuonna 1989 syntyneet
Luokka:Elävät henkilöt